"ธนายง"พื้นฐานเปลี่ยนไป
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 4 พ.ค. 2553
4 พ.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 4 พ.ค. 2553
...ตลาดหุ้นไทยท้ายสัปดาห์ตีบวกขึ้นมาปิด 763.51 จุด บวก 10.31 จุด มูลค่าซื้อขาย 19,690 ล้านบาท 
...ต่างชาติหวนกลับมาซื้อสุทธิ 761 ล้านบาท แต่ทั้งสัปดาห์ขาย 4 วันติดกัน 6,022.76 ล้านบาท 
...ดัชนีทำขึ้นมายืน 750 จุด เป็นฝีมือพี่ไทยล้วนๆ ที่ลากขึ้นมาเล่นกันเอง 
...ไม่เฉพาะการเมืองที่ต่างชาติกังวล ปัญหาหนี้ในกรีซ โปรตุเกส และสเปน ก็เป็นอีกปัจจัยหนึ่งที่ต่างชาติกลัวว่าจะทำให้เศรษฐกิจในสหภาพยุโรปล้มครืน ซ้ำเติมให้ตลาดหุ้นไปไม่ได้
...หุ้นธนายง (TYONG) พื้นฐานกำลังจะเปลี่ยนไป หลังจากซื้อและโอนกิจการรถไฟฟ้า BTS เข้ามารวม เตรียมย้ายไปกลุ่มขนส่ง พร้อมเพิ่มทุนก้อนมหึมา ทำเอา ราคาพุ่ง-วอลุมพอง ราคาบนกระดานเฉียด 80 สตางค์ ล่อผู้ถือหุ้นเดิมใส่เงินซื้อลูกหุ้น 63 สตางค์ พ่วงวอร์แรนต์ฟรีๆ 
...ราคา AMAC (อะโกร อินดัสเตรียลฯ) ของ “เสี่ย ช.หนวดงาม – ชำนิ จันทร์ฉาย” วิ่งเรื่อยๆ ไม่มีเหนื่อย สตอรีเดิมๆ เปลี่ยนธุรกิจใหม่ไปค้าเหล็ก รอสตอรีจบ ตรงซื้อโรงเหล็กจากแบงก์ และเพิ่มทุนอีกม้วนเดียวจบ 
...“วิจิตร สุพินิจ” อดีตผู้ว่าการแบงก์ชาติ นานๆ ทีจะออกมาให้มุมมองเศรษฐกิจว่า เศรษฐกิจไทยตอนนี้แข็งแรงดีไม่น่าห่วง มีช่องทางทำมาหากิน โดยเฉพาะมีการส่งออกที่แข็งแรงถึง 70% ของจีดีพี แต่สิ่งที่ไทยต้องเร่งคือ เกาะ “วีเชฟ” ของเศรษฐกิจโลกให้ได้ ที่ตอนนี้ผงกหัวฟื้นตัวเป็นรูปตัว V ส่วนปัญหาการเมืองไทยผ่านมาก็จะผ่านไปในเวลาไม่นานนี้